b'\n_START_ARTICLE_\nLesna \xc4\x8debela\n_START_SECTION_\nOpis\n_START_PARAGRAPH_\nLesne \xc4\x8debele zimo pre\xc5\xbeivijo kot odrasli osebki v hibernaciji in se prebudijo v aprilu ali maju. Obi\xc4\x8dajno prezimijo v zapu\xc5\xa1\xc4\x8denih rovih svojih gnezd v odmrlem lesu. Spomladi za\xc4\x8dnejo iskati partnerje in primerna mesta za ustvarjanje gnezd. Oplojene samice za\xc4\x8dnejo v primeren les kopati tunel, v\xc4\x8dasih pa za gnezdo uporabijo opu\xc5\xa1\xc4\x8dene rove prej\xc5\xa1njih generacij._NEWLINE_Kot pri ostalih vrstah samotarskih \xc4\x8debel tudi samice lesnih \xc4\x8debel same izdelajo rov in gnezdo. Jaj\xc4\x8deca odlo\xc5\xbei v niz majhnih celic, v katere nanese kroglice cvetnega prahu, s katerim se hranijo li\xc4\x8dinke. Odrasle \xc4\x8debele se razvijejo pozno poleti, nato pa se po kraj\xc5\xa1em \xc4\x8dasu umaknejo v primerna skrivali\xc5\xa1\xc4\x8da, kjer prezimijo.\n_START_SECTION_\nRaz\xc5\xa1irjenost\n_START_PARAGRAPH_\nLesna \xc4\x8debela je raz\xc5\xa1irjena po celotni celinski Evropi, njen \xc5\xbeivljenjski prostor pa sega vse do Srednje Azije. V Indiji je raz\xc5\xa1irjena v severnem delu regij Jammu in Ka\xc5\xa1mir ter Pund\xc5\xbeab._NEWLINE_Leta 2006 so lesno \xc4\x8debelo opazili tudi v mestu Cardigan v Walesu, poro\xc4\x8dila iz leta 2007 pa opisujejo prvo parjenje teh \xc4\x8debel v Angliji, ki se je zgodilo v grofiji Leicestershire. V Anglijo se je lesna \xc4\x8debela raz\xc5\xa1irila iz Francije, Nem\xc4\x8dije in Kanalskih otokov. Leta 2010 so vrsto opazili tudi v Northamptonshiru in Worcestershiru.'